種松
作者：李復
朝代：宋

paragraphs: 移松自南山，昔種十三株。
連歲苦久旱，十一已彫枯。
兩株偶得生，喻年未自如。
近覺稍得地，翠柯漸扶疏。
乘春抽芳心，歲長二尺餘。
漸有干雲勢，軒昂出楸梧。
對立聳奇姿，秀發動吾廬。
紛紛視衆木，雀鷇望鳳雛。
清風爲我來，飄爽洒我裾。
足爲送老資，日待偃蓋舒。
予今亦已老，顧步良躊躇。
想當千載後，黛色凌天衢。